Nu kan partiet Stram Kurs med Rasmus Paludan i spidsen få lov at afholde deres rigskongres, som ellers har været aflyst på grund af terrortrussel og efterfølgende politiforbud.

Partiet har nemlig takket ja til at afholde sin rigskongres i Christiansborgs lokaler, hvor man bedre vil kunne sikre Paludan og andre deltagere imod den overhængende trussel om terror og den generelle sikkerhedssituation omkring Paludan og partiet.

I sidste måned sagde Folketingets formand Henrik Dam Kristensen (S) god for, at Stram Kurs kunne afholde deres rigskongres under sikre forhold på Christiansborg. Rigskongressen, der svarer til andre partiers års- eller landsmøder, vil finde sted den 23. november.

”Jeg er glad for, at vores aktuelle udfordring med at finde et sted at holde, det er løst, men jeg er ked af, at vi er nødt til at holde det på det mest terrorsikrede sted i Danmark”, siger Rasmus Paludan til Ritzau.

Stram Kurs oplyser, at der indtil videre er tilmeldt 150 til kongressen.